Tarybos reglamentas (EEB) Nr. 234/79
1979 m. vasario 5 d.
dėl žemės ūkio produktams taikomos Bendrojo muitų tarifo nomenklatūros patikslinimo tvarkos
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į 1968 m. birželio 28 d. Tarybos reglamentą (EEB) Nr. 827/68 dėl tam tikrų Sutarties II priede išvardytų produktų bendro rinkos organizavimo [1] su paskutiniais pakeitimais, padarytais Reglamentu (EEB) Nr. 1117/78 [2], ypač į jo 6 straipsnį,
atsižvelgdama į Komisijos pasiūlymą [3],
atsižvelgdama į Europos Parlamento nuomonę [4],
kadangi produktai, kuriems taikomi skirtingi importo privalomieji mokėjimai, Bendrojo muitų tarifo nomenklatūroje turėtų būti aprašomi atskirai, kad būtų galima užtikrinti teisingą importo privalomųjų mokėjimų taikymą; kadangi todėl dauguma žemės ūkio pagrindinių reglamentų importo privalomiesiems mokėjimams, išskyrus muitus, nustato specialias taisykles;
kadangi tokių nuostatų nėra, 1971 m. spalio 26 d. Tarybos reglamentas (EEB) Nr. 2358/71 dėl bendro sėklų rinkos organizavimo [5] su paskutiniais pakeitimais, padarytais Reglamentu (EEB) Nr. 1346/78 [6], ir 1972 m. gegužės 18 d. Tarybos reglamentas (EEB) Nr. 1035/72 dėl bendro vaisių ir daržovių rinkos organizavimo [7] su paskutiniais pakeitimais, padarytais Reglamentu (EEB) Nr. 1766/78 [8], turėtų būti atitinkamai papildyti;
kadangi Bendrojo muitų tarifo nomenklatūra grindžiama Muitinių bendradarbiavimo tarybos nomenklatūra; kadangi Bendrojo muitų tarifo nomenklatūra turi būti patikslinta ne tik pagal Muitinių bendradarbiavimo tarybos nomenklatūros pakeitimus, bet ir tam, kad būtų užtikrintas tekstų įvairiomis kalbomis atitikimas; kadangi, nors tokie patikslinimai yra techninio pobūdžio ir nedaro poveikio muitams, tam tikrais atvejais jie turi būti nustatyti reglamentais pagal Sutarties 43 straipsnį;
kadangi daugelyje Tarybos reglamentų Bendrojo muitų tarifo nomenklatūra naudojama kaip priemonė skirtingoms prekių kategorijoms atskirti ir produktams aprašyti;
kadangi iš dalies pakeitus Bendrojo muitų tarifo nomenklatūrą gali reikėti patikslinti šiuos reglamentus;
kadangi galiojančios tvarkos ne visada leidžia pakankamai greitai patikslinti susijusius reglamentus; kadangi, atsižvelgiant į šių patikslinimų techninį pobūdį, pageidautina nurodyti, kad pakeitimai gali būti padaryti pasikonsultavus su Bendrojo muitų tarifo nomenklatūros komitetu 1966 m. rugsėjo 22 d. Tarybos reglamento (EEB) Nr. 136/66/EEB dėl bendro aliejų ir riebalų rinkos organizavimo sukūrimo [9] su paskutiniais pakeitimais, padarytais Reglamentu (EEB) Nr. 1562/78 [10], 38 straipsnyje nustatyta tvarka arba pagal kitų reglamentų dėl bendro žemės ūkio produktų rinkų organizavimo atitinkamas nuostatas,
PRIĖMĖ ŠĮ REGLAMENTĄ:
1 straipsnis
Ši nuostata įterpiama kaip Reglamento (EEB) Nr. 2358/71 8a straipsnis ir kaip Reglamento (EEB) Nr. 1035/72 22a straipsnis:
"Bendrojo muitų tarifo nomenklatūros aiškinimo bendrosios taisyklės ir specialios jos taikymo taisyklės taikomos produktų, kuriems taikomas šis reglamentas, tarifų klasifikacijai; dėl šio reglamento taikymo sukuriama tarifo nomenklatūra įtraukiama į Bendrąjį muitų tarifą."
2 straipsnis
1. Bendrojo muitų tarifo nomenklatūra, taikoma produktams, kuriems taikomas bendras rinkos organizavimas, gali būti patikslinta pasikonsultavus su Bendrojo muitų tarifo nomenklatūros komitetu Reglamento (EEB) Nr. 136/66/EEB 38 straipsnyje ir kitų reglamentų dėl bendro rinkų organizavimo atitinkamuose straipsniuose nustatyta tvarka, jei tokie patikslinimai:
- daromi dėl Muitinių bendradarbiavimo tarybos nomenklatūros pakeitimo, arba
- būtini siekiant užtikrinti teksto įvairiomis kalbomis suderinamumą.
2. Produktų aprašymas ir nuorodos į Bendrojo muitų tarifo pozicijas ir subpozicijas Tarybos reglamentuose gali būti patikslinti pagal tą pačią tvarką, jei šie patikslinimai turi būti padaryti dėl straipsnio 1 dalyje nurodytų Bendrojo muitų tarifo arba Tarybos teisės akto pakeitimų.
3. Produktų, kuriems taikomas Reglamentas (EEB) Nr. 827/68, atžvilgiu šiame reglamente Reglamento Nr. 136/66/EEB 37 straipsniu įkurtas komitetas paskiriamas kompetentingu.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. vasario 5 d.